લાંબા સમયથી કોંગ્રેસની ટોચની નેતાગીરીથી નારાજ ચાલી રહેલા ધારાસભ્ય અને પીઢ નેતા તેમજ કોળી આગેવાન કુંવરજી બાવળિયાએ ધારાસભ્ય પદેથી રાજીનામું આપી દીધું છે. બાવળિયાએ મંગળવારે સવારે વિધાનસભા અધ્યક્ષ રાજેન્દ્ર ત્રિવેદીના નિવાસ્થાને જઈને પોતાનું રાજીનામું સોંપ્યું હતું. રાજીનામું આપ્યા બાદ તેઓ ગાંધીનગર ખાતે સીએમ નિવસ્થાને વિજય રૂપાણીને મળવા માટે પહોંચ્યા હતા. રાજીનામું આપનારા બાવળિયા ભાજપમાં જોડાય છે. આજે સવારે તેમણે સીએમ રૂપાણી સાથે પણ મુલાકાત કરી હતી. બાવળિયાએ કોંગ્રેસમાંથી પણ રાજીનામું આપી દીધું હતું. કુંવરજી બાવળિયાએ કોંગ્રેસ અધ્યક્ષ રાહુલ ગાંધીને ઈ-મેલ દ્વારા પોતાનું રાજીનામું મોકલી આપ્યું હતું. ભાજપમાં વિધિવત રીતે જોડાયા બાદ સાંજે 4.20 કલાકે બાવળિયાને રાજ્યપાલ ઓ પી કોહલીએ મંત્રી પદના શપથ લેવડાવ્યા હતા. આ પ્રસંગે રાજ્યના મુખ્યમંત્રી વિજય રૂપાણી, નાયબ મુખ્યમંત્રી નીતિન પટેલ સહિત ભાજપના ટોચના નેતાઓ હાજર રહ્યા હતા.